তিনি সমকালকে বলেন, জাতিসংঘের সদস্যভুক্ত প্রতিটি দেশকে বাংলাদেশের পক্ষে ভোটের জন্য প্রস্তাব দিতে হবে। এটি জোরালো হলে যুক্তিসঙ্গত দাবি আদায় করা যাবে। কারণ রুয়ান্ডা, আর্মেনিয়া, যুগোস্লাভিয়াসহ বিশ্বে যেসব দেশে গণহত্যা হয়েছে, তার মধ্যে একাত্তরে বাংলাদেশে পাকিস্তানি বাহিনীর বর্বরতা জঘন্যতম। ২৫ মার্চ যুদ্ধ শুরু হওয়ার আগে অসংখ্য ঘুমন্ত বাঙালিকে নির্বিচারে গুলি করে হত্যা করা হয়েছে। গণহত্যাসহ ৩০ লাখ শহীদের তথ্য-উপাত্ত সঠিকভাবে জাতিসংঘে উপস্থাপন করা হলে আন্তর্জাতিক স্বীকৃতি আদায় করা অসম্ভব কিছু নয়। পররাষ্ট্র মন্ত্রণালয় এই স্বীকৃতি আদায়ে কাজ করছে বলেও জানান তিনি।